b'\n_START_ARTICLE_\nAntti Kempas\n_START_PARAGRAPH_\nAntti Heikki Juhani Kempas (s. 3. lokakuuta 1980 Helsinki) on suomalainen kilpak\xc3\xa4velij\xc3\xa4, joka edustaa seuratasolla Keski-Uudenmaan Yleisurheilua. Kempas on edustanut Suomea kaksissa olympialaisissa (Peking 2008 ja Lontoo 2012), MM-kilpailuissa Helsingiss\xc3\xa4 2005, Japanin Osakassa 2007 ja Korean Daegussa 2011 sek\xc3\xa4 EM-kilpailuissa G\xc3\xb6teborgissa 2006. Arvokilpailujen paras sijoitus on 11. tila Osakan MM-kilpailuissa. H\xc3\xa4n voitti urallaan kuusi aikuisten Suomen mestaruutta. Maaotteluissa Kempas edusti Suomea 22 kertaa._NEWLINE_Kempaksen ensimm\xc3\xa4inen aikuisten SM-mitali oli 20 kilometrin k\xc3\xa4velyn SM-hopea Kalevan kisoissa 2001 ajalla 1.38.01. Vuonna 2003 h\xc3\xa4n voitti 50 kilometrin k\xc3\xa4velyn SM-kultaa ajalla 4.18.40. Seuraavana vuonna Kempas voitti Kalevan kisoissa 20 kilometrill\xc3\xa4 hopeaa ajalla 1.30.20 ja my\xc3\xb6hemmin samana vuonna 50 kilometrill\xc3\xa4 SM-kultaa ajalla 4.02.15. Vuonna 2005 h\xc3\xa4n voitti sis\xc3\xa4ratojen SM-hopeaa 5\xc2\xa0000 metrin k\xc3\xa4velyss\xc3\xa4 ajalla 21.11,06. Kalevan kisoissa h\xc3\xa4n voitti 20 kilometrin Suomen-mestaruuden ajalla 1.28.54. H\xc3\xa4net valittiin Suomen joukkueeseen Helsingin MM-kisoihin, joissa h\xc3\xa4n k\xc3\xa4veli 50 kilometrill\xc3\xa4 21:nneksi._NEWLINE_Kempas voitti Kalevan kisoissa 2006 SM-kultaa 20 kilometrill\xc3\xa4. H\xc3\xa4n kilpaili G\xc3\xb6teborgin EM-kisoissa 50 kilometrill\xc3\xa4, mutta keskeytti. H\xc3\xa4n voitti 2007 sis\xc3\xa4ratojen Suomen mestaruuden 5\xc2\xa0000 metrin k\xc3\xa4velyss\xc3\xa4. 20. toukokuuta 2007 Kempas alitti k\xc3\xa4velyn Euroopan cupissa Osakan MM-kisojen 50 kilometrin k\xc3\xa4velyn A-rajan k\xc3\xa4velty\xc3\xa4\xc3\xa4n enn\xc3\xa4tyksekseen 3.57.59. H\xc3\xa4n voitti Kalevan kisoissa kultaa 20 kilometrill\xc3\xa4. Osakassa h\xc3\xa4n sijoittui 50 kilometrill\xc3\xa4 11:nneksi ajalla 3.59.34._NEWLINE_Kalevan kisoissa 2008 Kempas sijoittui 20 kilometrill\xc3\xa4 hopealle niukasti Jarkko Kinnuselle h\xc3\xa4vinneen\xc3\xa4. Pekingin 2008 olympialaisissa Kempas oli 50 kilometrill\xc3\xa4 20:s. H\xc3\xa4n voitti 20 kilometrin Suomen-mestaruuden Kalevan kisoissa 2010 ja oli samana vuonna toinen 30 kilometrin SM-kilpailussa. H\xc3\xa4n sijoittui 20 kilometrill\xc3\xa4 kolmanneksi Kalevan kisoissa 2011. Daegun MM-kilpailuissa h\xc3\xa4net hyl\xc3\xa4ttiin 50 kilometrin k\xc3\xa4velyss\xc3\xa4.'